Endagiriro y’ekibuga Ntebe okuva mu kibuga Kampala. Okutuuka mu kibuga Ntebe ku kisaawe ky’ennyonyi ng’ova Kampala, waliwo kkirommita asatu mu ttaano era nga otambulirawo essaawa emu n’ekitundu mu ntambula ey’obwannannyini. Tandikira ku ssaawa ya Kkwini okuliraana Shoprite. Wano era we wasangibwa ekitebe ky’abazinyamwoto ng’ate era waliwo amakubo agawerako okuli erya Kafumbe Mukasa eridda mu katale ka Saint Balikuddembe abangi ke bayita Owino. Ekkubo eddala lidda ku kkono ng’era lino lidda Ggaba. Kati wano okwata Ntebe Road ng’oyita awali fly over empya wuuyo mu kibuga ky’abaddugavu ekimanyiddwa nga Katwe. Oluva mu kabuga kano odda mu kabuga akalala akayitibwa Kibuye ku nkulungo. Awo e Kibuye waliwo enguudo eziwerako okuli olugenda e Makindye, olulala ludda mu Ndeeba awali ennyanja ya Kabaka kw’ossa eddala erigenda e Busaabala naye ggwe oleega buleezi ng’ogoberera eryo eridda e Ntebe. Mu lugendo luno, oyita mu bifo nga Freedom City, Zzana, Lubowa, awali kkampuni ya Roofings ekola ebizimbisibwa, Sseguku ne Bwebajja. Bw’ova awo obeera osigazzaayo essaawa emu engeri gy’oba ovudde mu kalippagano k’ebidduka. Weeyongereyo mu maaso osange ebitundu bya Kajjansi awatandikira oluguudo lwa Express Highway. Oluva awo oddako Abayitaababiri awo mu kitundu kya kkirommita osanga ekkubo erigenda ku kkuumiro ly’ebisolo eryayitibwanga Zoo ku kkono ssaako eddala erigenda ku mwalo gw'e Nakiwogo ku mukono ogwa ddyo. Wano nno obeera ku njegoyego za kibuga Ntebe. Kyokka ate bw’oba oyiseemu katono kkirommita nga bbiri osanga ekisaawe ky’ennyonyi ekikulu ekya Yuganda.